Szakirányú továbbképzés – Bibliaalapú lelkigondozás

**4.**

**Jézus beteggyógyításai**

**I. Bevezetés**

Jézus beteggyógyításaiban általános érvényű törvényszerűségeket igyekszünk megfigyelni, hogy ezeket a lelkigondozásban hasznosíthassuk.

**II. Jézus beteggyógyításai által adott szempontok**

1. A fizikai betegség mögött súlyos lelki ok rejtőzhet, vagy legalábbis olyan megoldatlan lelki probléma, aminek az orvoslása nélkül nem valósulhat meg a beteg gyógyulása. Ez tűnik ki a **Mk 2,1-12**-ben megörökített történetből, amely az úgynevezett gutaütött meggyógyításáról szól. Elesett fizikai állapota ellenére, Jézus legelőször a lelki betegségét gyógyította. Bizonyosan nem hirdetett volna neki bocsánatot („fiam, megbocsáttattak néked a te bűneid”), ha előzetesen nem alakult volna ki benne mély bűnbánat. A bűnterhet viszont nem tudta letenni, nem mert bűnbocsánatért folyamodni, talán a korabeli kegyesség által sugallt, torz istenkép miatt. A bűnös elé menő isteni kegyelem példája ez a beteggyógyítás is. Mindenesetre **a lelki betegséget kellett először gyógyítani a fizikai gyógyítást megelőzően.**

Minden lelkigondozónak figyelmet kell arra fordítania, hogy a fizikai betegségben szenvedő nem hordoz-e valami súlyos lelki terhet, akár bűntudat, akár haragtartás, meg nem bocsátás, Isten elleni keserű lázadás, stb. folytán. Fizikai gyógyulásának akadálya lehet ez a lelki betegség, ezért legelőször ezt kell orvosolni.

2. **Tudatosítani kell a betegben, hogy a gyógyulás ajándékát követően, ügyelnie kell az életmódjára, hogy a természet Isten által alkotott törvényeivel összhangban éljen, amennyire csak lehetséges.** Nem ismételheti életvitelében azokat a hibákat, amelyek betegségét okozták. Példa erre Jézus szava a harmincnyolc éve beteg emberhez: **Jn 5,12**.

3. Jézus nem mindig úgy gyógyított, hogy azonnali gyógyulás következett. Úgy tűnik példát, tanítást akart adni arra vonatkozóan, hogy **az isteni kegyelem általi gyógyulás fokozatosan is történhet, gyógyító eszközök igénybevételével**. Példa erre a vakon született meggyógyításának a története: **Jn 9,6-7**. A gyógyító erő nyilvánvalóan nem a sárban volt, sem a Siloám vizében – ezek csak eszközök voltak Isten kezében. (Bizonyára ezért említi János apostol, hogy a Siloám jelentése: küldött.) Ezen kívül hitpróba is volt a vak ember számára, hogy megteszi-e azt, amit Jézus mondott, hogy tegye meg gyógyulása érdekében, hiszi-e, hogy ha engedelmeskedik Isten szavának, akkor meggyógyul. (Vö. az Ószövetségben Ezékiás király gyógyulásának a történetével, ahol Isten szintén általa rendelt eszközön keresztül adott gyógyulást: Ésa 38,21. Úgyszintén vö. a szíriai Naámán történetével, akinek szintén hitpróba volt, hogy hétszer merüljön alá a Jordánban. Hinnie kellett, hogy az Isten gyógyító ereje az általa mondott egyszerű eszközön keresztül fog megvalósulni: 2Kir 5,9-14.)

4. A tíz leprás meggyógyításának a története – **Lk 17,12-19** – is a nem azonnali, Isten általi gyógyítást szemlélteti, továbbá azt, hogy **ha Istenhez folyamodott valaki gyógyulásért, az ő kezébe tette le az életét, akkor higgyen az isteni válaszban, a gyógyulásban, még mielőtt az megvalósulna.** A tíz leprásnak hinnie kellett, hogy Isten ígérete szerint teljesedni fog a gyógyulásukat illetően, noha ez csak útban Jeruzsálem felé történt meg, amikor is elindultak bemutatni a gyógyulásért való áldozatukat. Teljes hite azonban csak egynek volt a tíz közül, olyan hite, amely magába foglalta azt is, hogy vissza kell térnie Jézushoz megköszönni az isteni teremtő hatalom csodája általi gyógyulását, és dicsérni az Istent.

5. Szemléltetik Jézus tanításai azt az igazságot is, amiről **Zsolt 31,16** szól: „Életem ideje kezedben van.” Többen azok közül, akiket Jézus meggyógyított, az ő közbeavatkozása nélkül meghaltak volna. **A teremtő Istennek azonban hatalma van az öröklés révén magunkkal hozott „élettőkénk” növelésére is.** (Az Ószövetségbe jól szemlélteti ezt Ezékiás király imájának meghallgatása Isten részéről és a néki adott ígérete ennek nyomán: Ésa 38,5.)

(Selye János írja az élettőkéről: *„Az élet lényegében olyan folyamat, amely fokozatosan feléli a szülőktől belénk táplált adaptációs energia készleteit. Különleges bankbetét az életerő, amit csak költeni lehet, növelni nem.”* – Életünk és a stressz, Akadémiai Kiadó, Budapest, 1973, 285-286. o.)

6. **Azoknál az eseteknél, ahol Jézus azonnali, isteni teremtő hatalom általi gyógyulást adott, megfigyelhetjük, hogy ez akkor történt, amikor „a hit érintésével” tudtak folyamodni Istenhez** **segítségért**. (Nem minden esetnél tér ki az evangéliumi leírás arra, hogy ez a lelki háttér megvolt – lásd például: Mk 1,29-31 – de a számos részletesen leírt esetből következtetve bizonyosra vehetjük, hogy azonnali, látványos, teremtő hatalom általi gyógyulás csakis ilyen esetben történik.)

Lásd ezt az alábbi gyógyítási történeteknél:

**Jn 4,46-53**

**Mk 5,22-34**

**Mk 9,14-27 vö. Mt 17,19-20**

**Lk 7,1-10**

**Mt 15,21-28** (A történet megértésének kulcsa: Jézus tanítványai a korabeli zsidóság előítéleteiben osztoztak a pogányokat illetően. Ezért az ő nevelésük érdekében, a Mester először úgy viselkedett az asszonnyal, ahogy tanítványi elvárták volna, mint olvashatjuk is, hogy azt szorgalmazták, hogy Jézustól bocsássa el az asszonyt, nem pedig azt, hogy könyörüljön rajta. A korabeli zsidóság pogányokról való gondolkodását, és hozzájuk való viszonyulását pontosan kifejezte az asszonyhoz intézett kemény szó, amit a 26. vers örökít meg. Az asszony azonban Dávid fiának nevezte Jézust, amiből arra lehet következtetni, hogy Istentől küldött Messiásnak ismerte fel a róla hallottak alapján. Ezért semmi nem tudta eltántorítani, vagy elkeseríteni, továbbá bizonyára Jézus irgalmas tekintete is ellentétben volt azzal, amit a tanítványok elvárása szerint az asszonynak mondott. Ezáltal tárta Jézus a tanítványai elé, hogy a pogányok közül egyesek milyen Isten előtti alázatra és mély hitre készségesek, és hogy hitüket Isten elismeri és jutalmazza.)

**Kiolvasható a fent megjelölt történetekből, hogy mit kell értenünk a „hit érintésén”, milyen elemei vannak annak a hitnek, amelyre Isten teremtő ereje kiárasztásával válaszol.** Ezek az emberek mind mély alázattal, méltatlanságuk, semmiségük tudatában, egyedül Isten irgalmasságába vetve bizalmukat, járultak kérésükkel Jézushoz. (A királyi ember kivételnek tűnik János 4. fejezetének a leírása szerint, mert ő először büszkén és feltételt állítva fordult kérésével Jézushoz, Jézus szíve titkaiba látó megjegyzése és intése azonban őt is alázatra és valódi hitre vezette.) Ezen kívül bennük volt az abszolút bizalom abban, hogy Istennek minden lehetséges, kérésüket teljesítheti, noha emberileg lehetetlennek látszó dolgot kérnek. Bennük volt a kérés pillanatában a hálás elkötelezettség érzése, szándéka is, hogy Isten kegyelmes cselekvése nyomán életük az övé. Bár a hívő ember Istennel jár, „hitből él” (Hab 2,4), az **ilyen abszolút teljes hitnek a pillanatai még a hívő az ilyen emberek életében is csak bizonyos esetekben villannak fel. Ilyenkor Isten erkölcsi alapon cselekedhet, mert akinek a javára cselekszik, annak a szíve ebben a pillanatban tiszta, és teljes odaadás, odaszánás tölti be, hogy ő maga és egész élete, mindene a továbbiakban Istené lesz.** A történetek arról is tanúskodnak, hogy leginkább nagy nyomorúságokban, ínségekben tudja az ember a hit érintésével megragadni Isten hatalmas karját.